b'\n_START_ARTICLE_\n\xc4\x8clovek v visokem dvorcu\n_START_SECTION_\nOzadje\n_START_PARAGRAPH_\nKlju\xc4\x8dni preobrat za alternativni tok zgodovine, opisan v romanu, je Zangarov uspe\xc5\xa1en atentat na ameri\xc5\xa1kega predsednika Roosevelta leta 1933. Vlade njegovih naslednikov so \xc5\xa1ibke in se ne morejo uspe\xc5\xa1no spopasti z veliko gospodarsko krizo. Posledi\xc4\x8dno je ameri\xc5\xa1ko nevme\xc5\xa1avanje v 2. svetovni vojni temeljitej\xc5\xa1e, zato se Zdru\xc5\xbeeno kraljestvo in Sovjetska zveza ne moreta upreti napadom sil osi v Evropi in na Tihem oceanu. Tretji rajh tako leta 1941 zavzame ZSSR in eliminira prakti\xc4\x8dno vse slovansko prebivalstvo. Na drugi strani je ameri\xc5\xa1ka flota uni\xc4\x8dena v uspe\xc5\xa1nem napadu na Pearl Harbor in v zgodnjih 1940. letih Japonski imperij \xc5\xbee nadzoruje celotno Avstralijo ter Oceanijo. Na koncu obe velesili napadeta ter zavzameta vsaka svojo obalo ZDA in leta 1948 se zavezniki predajo silam osi. Od ZDA ostane le  nevtralna cona v Skalnem gorovju, preostanek sveta pa predstavljajo ozemlja pod neposrednim nadzorom katere od velesil in marionetne dr\xc5\xbeave. Po porazu skupnega sovra\xc5\xbenika se Tretji rajh in Japonski imperij zapleteta v hladno vojno._NEWLINE_Hitlerja kmalu po vojni onesposobi sifilis, zato ga na mestu firerja nasledi Martin Bormann, ki ustvari kolonialni imperij da bi Nemcem zagotovil Lebensraum. V ta namen Nemci med drugim izsu\xc5\xa1ijo Sredozemsko morje in ozemlje spremenijo v obdelovalne povr\xc5\xa1ine ter po\xc5\xa1ljejo vesoljske ladje da bi kolonizirali Mars. Roman se pri\xc4\x8dne ob Bormannovi smrti, ki spro\xc5\xbei boj med Goebbelsom, Heydrichom in G\xc3\xb6ringom za prevlado na \xc4\x8delu Tretjega rajha.\n_START_SECTION_\nDogajanje\n_START_PARAGRAPH_\nZgodba je opisana s stali\xc5\xa1\xc4\x8da ve\xc4\x8d likov, ki jim je skupno to, da berejo v Rajhu prepovedan alternativnozgodovinski roman avtorja Hawthornea Abendsena, v katerem je tok zgodovine podoben resni\xc4\x8dnemu. Frank Frink je rokodelec iz San Francisca, ki izdeluje ponaredke artefaktov ameri\xc5\xa1ke kulture zgodnjega 20. stoletja, nad katerimi so Japonci navdu\xc5\xa1eni. Po sporu z nadrejenim izgubi slu\xc5\xbebo, zato odpre lastno podjetje in se odlo\xc4\x8di, da bo izdeloval unikaten nakit. Pred tem anonimno posvari Roberta Childana, lastnika trgovine, ki prodaja artefakte Japoncem, da gre za ponaredke. Ko kasneje Childanu ponudi svoje stvaritve, je ta skepti\xc4\x8den, a mu obljubi, da bo posku\xc5\xa1al prodati nekaj kosov. Kmalu ga obi\xc5\xa1\xc4\x8de Nobusuke Tagomi, japonski trgovski poverjenik v San Franciscu, ki i\xc5\xa1\xc4\x8de darilo za pomembnega gosta. Poleg \xc2\xbbavtenti\xc4\x8dne starine\xc2\xab\xc2\xa0mu Childan podari \xc5\xa1e enega od kosov Frinkove izdelave, bro\xc5\xa1ko abstraktne oblike. Ta kos nakita zaradi svoje nedolo\xc4\x8dene oblike vznemiri Tagomija. Kot zavzet budist, ki i\xc5\xa1\xc4\x8de vpogled v \xc2\xbbresni\xc4\x8dno naravo stvari\xc2\xab, ne more razvozlati bistva tega predmeta._NEWLINE_Pomembni gost je g. Baynes, premo\xc5\xbeni \xc5\xa1vedski industrialist, v resnici pa Rudolf Wegener, poveljnik protiobve\xc5\xa1\xc4\x8devalnih sil v mornarici Tretjega rajha. Preko Tagomija naj bi se sre\xc4\x8dal z g. Yatabejem, generalom japonskega vrhovnega poveljstva in ga posvaril o nem\xc5\xa1kih na\xc4\x8drtih - t. i. operaciji regrat (Operation Dandelion), jedrskem napadu na Japonsko oto\xc4\x8dje, ki ga na\xc4\x8drtuje Goebbelsova struja v vladajo\xc4\x8di stranki. Preseneti ga Tagomijevo darilo, izvirna ro\xc4\x8dna ura z motivom Miki Mi\xc5\xa1ke. Medtem pade Frink v te\xc5\xbeave, saj ugotovijo, da je on Childanu govoril o neavtenti\xc4\x8dnosti predmetov svojega nekdanjega \xc5\xa1efa. Hkrati se razkrije, da je v resnici Jud (njegov pravi priimek je Fink), zato je aretiran in dolo\xc4\x8den za deportacijo v Nem\xc4\x8dijo. Kmalu obkolijo Tagomijevo pisarno nem\xc5\xa1ki agenti, ki so bili na sledi Wegenerju. Da bi ubla\xc5\xbeil svoj nemir, stopi Tagomi v akcijo in z \xc2\xbbavtenti\xc4\x8dno\xc2\xab\xc2\xa0pi\xc5\xa1tolo, ki jo je prav tako kupil od Childana, postreli napadalce. Wegener in Yatabe uideta, Tagomi pa se ma\xc5\xa1\xc4\x8duje Nemcem s tem, da uka\xc5\xbee Frinkovo izpustitev; kljub tesni prepletenosti njunih zgodb pa se mo\xc5\xbea nikoli ne sre\xc4\x8data, niti Tagomi ne ve, da je Frink izdelal bro\xc5\xa1ko. Nato zaradi pretresenosti ob tem da je ubil \xc4\x8dloveka (ponovno zaradi svojega prepri\xc4\x8danja) do\xc5\xbeivi sr\xc4\x8dni napad._NEWLINE_Vzporedno s tem se odvija zgodba Juliane, nekdanje Frinkove \xc5\xbeene, ki dela kot in\xc5\xa1truktorica juda. Nekega dne spozna voznika tovornjaka Joeja, ki pravi, da je italijanski vojni veteran. \xc5\xbdeli si spoznati Hawthornea Abendsena, avtorja alternativnozgodovinskega romana, da bi izvedel, ali gre samo za fikcijo ali kaj ve\xc4\x8d. Z Juliano se zapleteta v razmerje in skupaj odpotujeta proti Hawthorneovemu domovanju. Vendar Juliana na poti ugotovi, da je Joe v resnici \xc5\xa0vicar, pla\xc4\x8dani morilec, ki naj bi pisatelja ubil. V sporu ga smrtno rani z britvico, s katero si je malo pred tem sama nameravala vzeti \xc5\xbeivljenje. Na koncu uspe priti do Hawthornea in ga posvariti da ga i\xc5\xa1\xc4\x8dejo morilci. Ta ji pojasni ozadje svojega romana in ji razlo\xc5\xbei, da se ne namerava ve\xc4\x8d skrivati.\n_START_SECTION_\nMotivi\n_START_PARAGRAPH_\nNajopaznej\xc5\xa1i literarni prijem je I \xc4\x8cing (Knjiga premen), vede\xc5\xbeevalski nabor 64 geometrijskih vzorcev iz kitajske filozofije, ki opisujejo stanja in razvoj sveta. Ve\xc4\x8d glavnih likov uporablja I \xc4\x8cing in se ravna po njegovih odgovorih. Drug motiv je v Dickovih delih pogost in sicer zabrisana lo\xc4\x8dnica med resni\xc4\x8dnostjo in njeno potvorbo oz. iluzijo. \xc5\xbde v za\xc4\x8detku se Robert Childan soo\xc4\x8da z negotovostjo o avtenti\xc4\x8dnosti predmetov v njegovi trgovini. Poleg tega se ve\xc4\x8d glavnih likov predstavlja z izmi\xc5\xa1ljenimi identitetami. Predmeta, ki povezujeta resni\xc4\x8dno in neresni\xc4\x8dno, sta bro\xc5\xa1ka F(r)inkove izdelave in I \xc4\x8cing. Ko Tagomi meditira osredoto\xc4\x8den na bro\xc5\xa1ko, se mu v mislih prika\xc5\xbee San Francisco, ki ni pod japonsko oblastjo. Na koncu I \xc4\x8cing naka\xc5\xbee Juliani, da je njihov svet iluzija._NEWLINE_Konec \xc4\x8cloveka v visokem dvorcu je odprt in daje vtis nedokon\xc4\x8danosti. Dick sam je povedal, da je nameraval napisati nadaljevanje, a ga je raziskovanje materiala za roman preve\xc4\x8d vznemirilo in se ni mogel ve\xc4\x8d pripraviti do tega da bi bral o nacistih. Kasneje je napisal ve\xc4\x8d zgodb, ki naj bi predstavljale osnovo za nadaljevanje, a ga za \xc4\x8dasa svojega \xc5\xbeivljenja ni kon\xc4\x8dal.'